Janvāris (filma)

"Janvāris" ir 2022. gadā uzņemta latviešu un lietuviešu filma, kuras režisors ir Viesturs Kairišs. Filmas sižets norisinās 1991. gada janvārī barikāžu laikā. Filmas nacionālā pirmizrāde notika 2022. gada 11. novembrī.

Tā ir saņēmusi vairākus apbalvojumus, gan Latvijā, gan ārvalstīs.

 Sižets 
Pēc skolas beigšanas Jazis nevar izlemt, kā dzīvot tālāk. Draud iesaukšana Padomju armijā, veidojas pirmās nopietnās attiecības. 90. gadu sākuma bohēma, paaudzes protests. Latvijā tikmēr turpinās cīņa par neatkarības atjaunošanu, bet padomju milicijas speciālo uzdevumu vienības OMON draud apstādināt Baltijas valstu Dziesmoto revolūciju, tāpēc Rīgā sāk būvēt barikādes. Filmas jaunie varoņi ir tālu no jebkādas politiskās dzīves, taču apstākļi viņus ierauj notikumu epicentrā un liek izdarīt izvēli.

 Filmēšanas gaita 
Filma tika uzņemta COVID-19 pandēmijas laikā. Filmēšanas laikā tika regulāri veiktas COVID-19 pārbaudes un stingri ievēroti piesardzības pasākumi. Nevienam no filmēšanas grupas un filmas aktieriem COVID-19 netika atklāts, bet pāris gadījumos filmēšanā nepiedalījās masu skatu dalībnieki, kas bija kļuvuši par inficētas cilvēka kontaktpersonu.

Lai filma vairāk vizuāli līdzinātos 1990. gadiem un tajā iekļautajiem oriģinālajiem dokumentālajiem videokadriem, filmas uzņemšanā izmantotas astoņu milimetru un Betacam formātu kameras.

 Apbalvojumi 
Filma Traibekas filmu festivālā (ASV) ieguva balvu kā labākā ārzemju filma.

Romas kinofestivālā tika iegūtas balvas kategorijās "Labākās filmas", "Labākais režisors" un savukārt galvenās lomas atveidotājs Kārlis Arnolds Avots ieguva balvu kategorijā "Labākais aktieris".

Filma bija nominēta četrās Lietuvas nacionālālās kino balvas “Sudraba dzērve” kategorijās — Jons Maksvītis (Jonas Maksvytis) kā labākais skaņu režisors, Juste Janelīte (Juste Janulyte) kā labākā komponiste, Rūta Lečaite (Rūta Lečaitė) kā labākā kostīmu māksliniece. Filma tika apbalvota kā “Gada labākā minoritārā kopražojuma filma”.

Filma "Janvāris" 2022. gada Nacionālajā kino balvā "Lielais Kristaps" bija nominēta divpadsmit kategorijās. Tā ieguva balvu kategrijās: Labākā pilnmetrāžas spēlfilma, Labākais aktieris galvenajā lomā, Labākais montāžas režisors, Labākais filmas mākslinieks, Labākais kostīmu mākslinieks.

 Lomās 

 Kārlis Arnolds Avots — Jazis
 Alise Dzene (Danovska) — Anna
 Sandis Runge — Zeps
 Baiba Broka — Biruta
 Artūrs Skrastiņš
 Lauris Dzelzītis
 Imants Strads
 Kaspars Dumburs
 Juhans Ulfsaks — Juris Podnieks
 Alekss Kazanavičs — Andrejs

 Atsauces 

 Ārējās saites 

Kategorija:2022. gada Latvijas filmas
Kategorija:Filmas latviešu valodā